**Sveučilište u Zagrebu**

**Fakultet strojarstva i brodogradnje**

**"Robotika na FSB-u"**

U svrhu promicanja obrazovne i znanstvene djelatnosti Fakulteta strojarstva i brodogradnje među učenicima srednjih škola u Zagrebu, dr. sc. Bojan Jerbić redoviti profesor sa Zavoda za robotiku i automatizaciju održat će popularno predavanje. U sklopu predavanja predstavit će Fakultet strojarstva i brodogradnje (FSB), jedan od najvećih tehničkih fakulteta u Hrvatskoj. Također FSB jedna je od vodećih obrazovnih, istraživačkih i znanstvenih institucija na području strojarstva i jedna od vodećih institucija iz područja robotike i mehatronike u Republici Hrvatskoj. FSB je organiziran kroz 14 Zavoda koji predstavljaju središnje mjesto obrazovanja, istraživanja i razvoja na različitim područjima strojarstva, brodogradnje i zrakoplovstva. Sadašnje istraživačko i nastavno osoblje obuhvaća 132 profesora i docenata, 130 asistenta i poslijedoktoranada te više od 150 doktoranada. FSB redovito pohađa oko 2300 studenata na preddiplomskom i diplomskom studiju.

U izlaganju će se predstaviti niz studentskih radova (seminarskih, završnih i diplomskih) iz područja robotike. Predstavit će se i perspektive studenta na tržištu rada na kojem su prvostupnici i magistri inženjeri strojarstva danas izrazito traženi te najčešće pronalaze posao prije dobivanja diplome.

Profesor Bojan Jerbić prezentirat će znanstvene i istraživačko razvojne aktivnosti Fakulteta - "Robotika na FSB-u". U sklopu predavanja predstavit će se aktualni istraživačko razvoji projekti „NERO – Neurokirurški robot“, „FAT – Inovativna hrvatska rješenja za globalnu automobilsku industriju“, „RONNA – Robotska neuronavigacija“ i drugi u kojima često sudjeluju i studenti preddiplomskih i diplomskih studija. Predstavit će se i infrastrukturni projekt „CRTA - Regionalni centar izvrsnosti za robotske tehnologije“ vrijedan 37 milijuna kuna. Glavni cilj projekta CRTA je osnivanje referentnog centra s vrhunskim uvjetima za obrazovanje, istraživanje i razvoj u području robotike i umjetne inteligencije koji će svoja vrata otvoriti na jesen 2019. godine za studente FSB-a.

Predavanju će prisustvovati i mladi suradnici, te će nakon predavanja biti otvorena rasprava i razgovor s učenicima.

Očekujemo vas u što većem broju u srijedu 9.5.2018. u 13,30 sati u kino dvorani.